b'\n_START_ARTICLE_\nJadran Ferluga\n_START_SECTION_\n\xc5\xbdivljenje in delo\n_START_PARAGRAPH_\nJadran Ferluga se je rodil v slovenski dru\xc5\xbeini v Trstu in se \xc5\xa1olal na Reki in v \xc4\x8cedadu. Zaradi sodelovanja s protifa\xc5\xa1isti\xc4\x8dnimi organizacijami je bil leta 1940 zaprt na Reki in nato interniran v ju\xc5\xbeni Italiji. Po kapitulaciji Italije se je pridru\xc5\xbeil britanski vojski in bil med drugim \xc4\x8dastnik za zvezo z jugoslovanskimi partizani. Po koncu vojne je do leta 1947 \xc5\xa1tudiral zgodovino na pari\xc5\xa1ki Sorboni, \xc5\xa1tudij pa je leta 1949 zaklju\xc4\x8dil na beograjski univerzi. Med \xc5\xa1tudijem v Parizu je bil sodelavec jugoslovanske delegacije na pari\xc5\xa1ki mirovni konferenci._NEWLINE_Po diplomi je postal asistent na katedri za bizantinistiko beograjske Filozofske fakultete. Pod mentorstvom znamenitega ruskega bizantologa Ostrogorskega je leta 1956 doktoriral in nato do leta 1970 predaval na beograjski Filozofski fakulteti srednjeve\xc5\xa1ko zgodovino Jugoslavije. Po tem je prevzel stolico za bizantinistiko na m\xc3\xbcnstrski univerzi in tam predaval vse do upokojitve leta 1985. Po upokojitvi je v letih 1987, 1989 in 1992 predaval \xc5\xa1e na Oddelku za zgodovino ljubljanske filozofske fakultete. Oddelku je zapustil tudi svojo bogato knji\xc5\xbenico._NEWLINE_Raziskoval je predvsem zgodnjesrednjeve\xc5\xa1ko bizantinsko zgodovino, s posebnim poudarkom na Balkanu. Uveljavil se je kot mednarodno pomemben bizantolog, med drugim je bil podro\xc4\x8dni urednik presti\xc5\xbenega Lexikon des Mittelalters.'